La Bibia piemontèisa/Testament Neuv/Arvelassion/Arvelassion 18


Arvelassion ëd Gioann

18

La croa ‘d Babilònia 

Dòp ëd lòn i l’hai vëddù n’àutr àngel ch’a calava giù dal cel e ch’a l’avìa na  potensa granda. Le splendrior ëd soa glòria a l’ha anluminà la tèra. A l’ha crijà fòrt, an disend: “Babilònia a l’é tombà - la gran sità a l’é tombà e a l’é dventà n’abitassion ëd demòni, la përzon ëd tuti jë spirit ampur, arfugi ‘d tuti j’osej ampur e l’arfugi ‘d tute le bestie 'mpure e detestabij! A l’avìa ambriacà tute le nassion con ël vin e la furia ‘d soa prostitussion; ij rè dla tèra a l’ero prostituisse con chila, e ij mërcant ëd tuta la tèra a l’ero anrichisse con sò spatuss ëstravagant.

Peui i l’hai ancora sentù n’àutra vos ch’a ciamava dal cel. A disìa: “Mè pòpol! Seurte mach da cola sità, për nen pijé part dij sò pëccà për esse pa castigà con chila. Përché ij pëccà ‘d chila a son tanme na montagna ch’a riva fin-a al cel, e Nosgnor a l’é avisasne ‘d soe 'ngiustissie. Rendje parèj coma ch’a l’ha renduve a vojàutri, deje andré ‘l dobi ‘d lòn ch’a l’ha fave, vërseje ant ël bicèr ël dobi ‘d lòn ch’a l’ha dave da bèive. Ant l’istessa mzura che chila a l’era dasse a lë spatuss e al lusso, deje autërtant ëd torment e ‘d deul, përchè an sò cheur a dis: ‘I son n'argin-a, i son nen na vidoa e i porterai mai ël deul’. A l’é për lòn che ora, ant un sol dì, chila a vëddrà ij flagej ch’a-j tomberan a còl: la mòrt, ël deul e la famin-a, e a sarà dël tut brusà dal feu; përché ‘l Signor Dé ch’a la giudicherà a l’é potent.

Plenta për Babilònia 

Cand ch’a vëddran ël fum ëd sò ancendi, ij rè dla tèra ch’a l’avìo pijà part a soa prostitussion e a sò spatuss a pieureran e a faran ëd grand plente për chila. As në staran a distansa për tëmma dij sò torment, disand: “Ahi! Ahi! Cola gran sità ‘d Babilònia, cola sità fòrta, ant un sol moment tò giudissi a l’é vnùit”.

Ij mërcant ëd la tèra a pieureran e a faran ëd plente për chila, përchè gnun a caterà pa pì 'd soe mërcansìe: le mërcansìe d’òr e d’argent, e le pere pressiose, e le perle, e ‘l lin fin, e la pórpra, e la seda, e lë scarlat, e d’ògni sòrt ëd ròbe fàite ‘d bòsch odoros, d’oget d’avòri, e tùit ij vas ëd pera pressiosa, e ‘d bronz, e ‘d fer, e ‘d màrmol, la canela, lë spessie, j’aroma, la mira, l’ancens, ël vin, l’euli, ëd fior ëd farin-a, ël gran, ël cabial, le feje, ij cavaj, ij chèr, ij còrp - visadì dë s-ciav uman. Ij frut ch’at piasìo tant a son andass-ne lontan da ti, e tuta la ròba ‘d lusso e dë splendrior a tornerà mai pì. Ij mërcant che chila a l’avìa anrichì as në tniran a distansa, për tëmma dij sò torment, a pieureran e a faran ëd plente.

A diran: “Ahi! Ahi! La gran sità, ch’a l’era vestìa ‘d lin fin e ‘d pórpra, e ‘d color ëscarlat, e ch’a l’era quatà d’òr e ‘d pere pressiose e ‘d perle: Ant n’ora sola a l’ha përdù tute soe richësse!”. E tùti coj ch’a nàvigo, ij capitan, ij matlòt, e tuti coj ch’a vivo dël mar, as në tniran lontan. A vëddran ël fum ëd sò ancendi, e a sclameran: “Che sità  é-lo mai staje granda parèj ëd cola-lì?” E a son campasse ‘d póer an sla testa, e a l’han crijà e lamentasse parèj: “Ahi! Ahi! La gran sità, dle richësse ch’a son fasse rich tuti coj ch’a l’avio ‘d bastiment sù ‘l mar; ant un sol moment a l’é restà devastà!”.  

Arlegrev-ne vojàutri ch'i steve an cel! E ‘dcò vojàutri, ël pòpol sant, j’apòstoj e ij profeta! Nosgnor a l’ha pronunsià soa sentensa contra ‘d chila për vojàutri! Anlora n’àngel potent a l’ha aussà na gran pera, ch’a l’era tanme na pera da mulin, e a l’ha campala ant ël mar, disand: “Con l’istessa fòrsa Babilònia, la gran sità, a sarà campà giù e a sparirà. As sentirà pa pì  an ti la vos dij sonador d’arpa e dij mùsich, e d’ trombëtte; as në troveran pì nen an ti d’artisan ëd qualsëssìa arte; as sentirà pa pì an ti n’armor ëd mulin. Gnun ciàir ëd luserna a farà ciàir an ti, nì vos dë spos e dë sposa as sentirà pì an ti, përchè ij tò mërcant a dominavo ‘l mond, e ti t'ambrojave tùit ij pòpoj con toe mascarìe. Ant toe vìe a scorìa ‘l sangh dij profeta e dël pòpol sant, e ‘l sangh ëd tuti coj ch’a son ëstàit ëscanà an sla tèra.

Nòte 

Bibia
Testament Neuv
Arvelassion